અમે વહેલી સવારે પાણી, નાસ્તો જેવી જરૂરી વસ્તુઓ લઈ તૈયાર થઈ ગયા. વડોદરાથી બસ પકડીને પાવાગઢના પાછળના ભાગે ઉતરી પડ્યા. ત્યાંથી ચાલીને તળેટી સુધી પહોંચ્યા. ત્યારબાદ કિરણ આગળ, હું વચ્ચે અને જયેશ પાછળ એમ લાઈનમાં થોડા થોડા અંતરે રહીને ચડવાનું શરૂ કર્યું. શરૂઆતમાં પથરાળ અને ખડકાળ ચડાણ હોવા છતાં બે પગ સાથે બે હાથના ટેકે-ટેકે ચડવામાં ખાસ કંઈ તકલીફ પડી નહિ. અમે પર્વતની ટોચ પહેલા આવતા મોટા મેદાનના ભાગમાં પહોંચી ગયા. કિરણના કહેવા મુજબ આ મેદાનમાંથી જતી એક કેડી છેક ટોચ સુધી દોરી જતી હતી. તે આ માર્ગે ઘણીવાર આવી ચૂક્યો હતો. પરંતુ આ મેદાનમાં આસપાસ વૃક્ષો અને ટેકરાઓ ઘણા હોવાથી કેડીનો એ રસ્તો સરળતાથી દેખાય નહિ.